
ACORD 144/2006, DE 3 DE MAIG, DEL PLE EL CONSELL DE L’AUDIOVISUAL DE CATALUNYA

Expedient núm. 06/A/2006. Sol·licitud de transmissió de l’adjudicació de concessió a la localitat de Lleida (94.1 MHz)

Antecedents

1. El 21 de març de 2006 els senyors Ramon Mateu i Llevadot, actuant en nom i representació de la societat La Veu de Lleida, SLU societat que explota l’emissora 94.1 MHz de Lleida i el senyor Emili Dalmau i Torres en nom i representació de la societat Diario La Mañana, SA concessionària de l’emissora 94.1 MHz mitjançant escrit (registre entrada 725/2006) sol·liciten que el Consell autoritzi la transmissió de la concessió de la societat Diario La Mañana, SA a favor de la societat UNIPREX, SA (La Veu de Lleida, SLU).

2. Aquest Consell disposa d’una còpia de l’expedient administratiu relatiu a la concessió de la gestió indirecta del servei de radiodifusió sonora en ones mètriques amb modulació de freqüència adjudicada a la societat Diario La Mañana, SA, a la localitat de Lleida, (94.1 MHz) del qual es desprèn:
A) que el 30 de juliol de 1991 el Govern de la Generalitat de Catalunya va acordar adjudicar provisionalment a la societat Diario La Mañana, SA la concessió de la gestió indirecta del servei de radiodifusió sonora en ones mètriques amb modulació de freqüència a la localitat de Lleida 94.1 MHz.

B) que el 21 de febrer de 1995 el Govern de la Generalitat de Catalunya va acordar revocar l’adjudicació provisional atorgada a l’emissora i deixava sense efecte l’acord de l’any 1991. En relació a aquest acord de revocació, la societat concessionària va interposar recurs contenciós-administratiu i el Tribunal Superior de Justícia de Catalunya va resoldre anul·lar l’acord del Govern de la Generalitat i mantenir el caràcter de provisional de l’adjudicació.

3. Per tant, de l’expedient administratiu de la societat Diario La Mañana, SA es desprén que té atorgada amb caràcter provisional l’adjudicació d’una emissora de freqüència modulada de tipus comercial, a la localitat de Lleida (94.1 MHz), situació de provisionalitat que encara es manté fins al dia d’avui. 

Consideracions jurídiques

1. Els decrets 79/1989 i 80/1989, de 4 d’abril, ara derogats, regulaven el procés i  l’exercici, mitjançant concessió, del servei públic de radiodifusió sonora per ones mètriques amb modulació de freqüència, pel que feia al procés d’adjudicació de les concessions, i també les obligacions que s’imposaven al concessionari.

L’article 7 del decret 80/1989, de 4 d’abril, establia que el procés concessional tenia dues fases en el moment de l’adjudicació. Una de provisional prèvia a la concessions i una altra d’adjudicació definitiva que s'atorgava un cop aprovat el corresponent projecte tècnic de les instal·lacions i superada la inspecció reglamentària d'aquesta. També, establia que només l'acord mitjançant el qual s’elevava a definitiva l'adjudicació de la concessió permetia a l'adjudicatari l'inici regular d'emissions, d'acord amb els condicionaments particulars del mateix títol i amb la normativa reguladora del servei de radiodifusió que li era d'aplicació. 

Posteriorment, es va aprovar el Decret 269/1998, de 21 d’octubre, mitjançant el qual es regula el règim jurídic del servei de radiodifusió sonora en ones mètriques amb modulació de freqüència, de caràcter comercial, a l'àmbit territorial de Catalunya, el qual derogava els dos decrets esmentats. En aquest cas, s’adequava la fórmula de l’adjudicació provisional de la concessió administrativa a la Llei de contractes de les administracions públiques la qual regula l’adjudicació definitiva condicionada a l'aprovació del projecte tècnic i a l'atorgament, per part de l'Administració competent, de l’autorització preceptiva de posada en funcionament de l'emissora o acta de conformitat. 

En aquests moments, com ja s’ha dit, la societat Diario La Mañana, SA disposa d’una concessió provisional emparada per la tramitació prevista als decrets 79/1989 i 80/1989, de 4 d’abril, i resta pendent de l’adjudicació definitiva de la concessió administrativa del Govern de la Generalitat de Catalunya.

3. Les societats Diario La Mañana, SA i la Veu de Lleida, SLU han tramés a aquest Consell l’escrit en el qual demanen que els sigui autoritzada la transmissió de la concessió de la gestió indirecta del servei de radiodifusió sonora en ones mètriques amb modulació de freqüència, a la localitat de Lleida, 94.1 MHz, de la primera a la segona societat. Les societats sol·licitants han entès que arran de l’entrada en vigor de la Llei 22/2005, de 29 de desembre, de la comunicació audiovisual de Catalunya és el Consell de l’Audiovisual de Catalunya qui ha de resoldre la seva sol·licitud.

Ara bé, de l’expedient administratiu resulta que, en aquests moments, la societat Diario La Mañana, SA només gaudeix d’una adjudicació provisional que resta supeditada, superada la inspecció reglamentària, a l’adjudicació definitiva per part del Govern de la Generalitat de Catalunya. Per tant, és clar que la societat sol·licitant no pot tenir autoritzada, en el cas que així pogués ser, la transmissió de la concessió quan encara el Govern de la Generalitat no ha resolt l’adjudicació definitiva de la concessió per al servei de radiodifusió sonora per ones mètriques amb modulació de freqüència.

En tot cas, i en referència a la disposició transitòria cinquena de la Llei 22/2005, de 29 de desembre, de la comunicació audiovisual de Catalunya, cal dir que els expedients administratius, la tramitació dels quals es va iniciar amb anterioritat a l’entrada en vigor de la Llei continuen essent tramitats per la unitat administrativa competent fins a la seva resolució, aplicant-se el procediment originàriament previst a aquests efectes, fins que es produeixi l’adequació al que estableix la Llei.

Per tot l’exposat el Ple del Consell de l'Audiovisual de Catalunya, ha adoptat els següents,

ACORDS
1. Considerar que el Consell de l’Audiovisual de Catalunya no és competent per resoldre la sol·licitud d’autorització de transmissió presentada per les societats la Veu de Lleida, SLU i la societat Diario de La Mañana, SA en relació amb la concessió administrativa per a la gestió indirecta del servei de radiodifusió sonora en ones mètriques amb modulació de freqüència a la localitat de Lleida (94.1 MHz). 

2. Remetre la sol·licitud presentada així com totes les actuacions dutes a terme en aquest expedient, a la Generalitat de Catalunya al tractar-se d’un assumpte de la seva competència.

3. Comunicar aquest acord a l’interessat i al conseller Primer de la Generalitat de Catalunya.

Barcelona, 3 de maig de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

